Jupanakasti walipiniwa sartasipxi Bolivia markan autoridadanakampi ist’ayasiñataki, thakinat jakr’antasa, petróleo apsupki uka chiqanak jark’antasa kuna.
Campo petrolero Caigua jak’ana jak’asir comunidadanakax Tarija departamintunxa, mayipxiwa ist’ataña ukhamaraki jiskt’ataña thakinaka, utanaka khawkhanams lurapxani ukxatxa.
Cesar Aguilar, Consejo de Capitanes Guaraníes Tarija departamentutxa,siwa, Caigua empresana irnaqawinakapaxa jan walt’awi comunidadanakatakixa apani, uma umapkixa comunidadanakaxa ukax contam inataxiwa, khamarusa thakinaka jist’arapkix ukasti pusi pataka familianakan yapuchañ uraqinakapnama manti, sasa.
Chaco uraqinakan comunarionakaxa, walt’ata YPFB empresa contrax sartasipxi, jan uka empresaxa kamachinakpi puqatapata, jani indígena comunidadanakaru jiskt’atapata proyectos ukanaka sarayañataki uraqinakapana ukata.
Jiliri guaraní comunidadan sarayirinakasti amtapxiwa kunamsa Bolivia markana Constitución Política uka jac’ha kamachinxa Estado Plurinacional ukhamaxi.
Ukhamaraki Organización Internacional del Trabajo, Convenio 169 uka jach’a kamachinxa, siwa, janïra kuna trawajunaka indígena uraqinakan lurkasaxa jupanakarux jikst’asiñapapiniwa, sasa.
Chaco boliviano uraqinakanxa kimsaqallqu tunka pusini (84) waranqa indígenanakawa jakasipxi, jupanakatsti niya suxtatunka kimsani (63) waranqaniwa wali t’aqina utjasipxixa, siwa yatiyawinakaxa.
Faustino Flores,Asanblea del Pueblo Guaraní (APG) uka organizacionana presidentipaxa, siwa, kunamtí qullqinaka Fondo de Desarrollo Indígena (FDI) uka institucionaxa, janiwa askïkiti sasa, kunatixa taqiwa apnaqata La Paz markatpacha, sasa.
Ukkamarusa, Flores irpirixa siwa, “kunamtí petróleo cañerianak tuqinama apapkixa, ukhamaraki uma utjañapxa puqañapaxa, sasa”.
Flores dirigintixa saskakiwa, “Guaranï markachirinakaxa, janiwa favorxa mayipkiti, jan ukjasti estaduxa phuqañapawa taqi yänakampi uraqix churki ukampi”, sasa.(PÚLSAR/IPS).
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn